CELEX: 
Language: mt
Date: 2021-02-04 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jimplimenta r-Regolament (UE) 2018/858 tal-Parlament Ewropew u tal-Kunsill fir-rigward tal-format bażiku, l-istruttura u l-mezzi ta’ skambju tad-data taċ-ċertifikat ta’ konformità f’format elettroniku

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 4.2.2021
            
            
               li jimplimenta r-Regolament (UE) 2018/858 tal-Parlament Ewropew u tal-Kunsill fir-rigward tal-format bażiku, l-istruttura u l-mezzi ta’ skambju tad-data taċ-ċertifikat ta’ konformità f’format elettroniku
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/858 tal-Parlament Ewropew u tal-Kunsill tat-30 ta’ Mejju 2018 dwar l-approvazzjoni u s-sorveljanza tas-suq ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE
                  1
               , u b’mod partikolari l-Artikolu 37(8) tiegħu,
            
            
               Billi:
            
            
               (1)Sabiex jiġi żgurat li l-Istati Membri jkollhom biżżejjed żmien biex jistabbilixxu l-organizzazzjoni u l-istruttura tan-network tad-data tagħhom, biex jippermettu l-forniment u r-riċeviment tad-data taċ-ċertifikati ta’ konformità bħala data strutturata f’format elettroniku, huwa xieraq li għall-iskambju ta’ dik id-data tiġi ddeżinjata s-Sistema ta’ Informazzjoni Ewropea tal-Liċenzji tal-Vetturi u tas-Sewqan (EUCARIS)
                  2
               .  L-EUCARIS ġiet żviluppata mill-awtoritajiet governattivi u għalihom għall-kondiviżjoni ta’ informazzjoni dwar ir-reġistrazzjoni tal-vetturi u dwar il-liċenzji tas-sewqan.
            
            
               (2)Sabiex jiġi żgurat li ċ-ċertifikati ta’ konformità jiġu skambjati b’mod uniformi u li l-elementi tad-data u l-messaġġi li jkun fihom ikunu armonizzati, il-format u l-istruttura tal-elementi ta’ data taċ-ċertifikati ta’ konformità jenħtieġ li jkunu bbażati fuq l-istruttura u l-prinċipji tal-iskema tal-Extensible Markup Language (XML). Il-manifattur u l-awtorità tal-approvazzjoni jenħtieġ li jużaw il-messaġġi standardizzati tal-Informazzjoni Inizjali dwar il-Vettura (IVI) żviluppati mill-parti maħtura tal-EUCARIS għat-tħaddim għall-iskambju tagħhom bħala data strutturata f’format elettroniku.
            
            
               (3)Sabiex l-awtorità tal-approvazzjoni u l-manifattur jkunu jistgħu jimplimentaw l-emendi għall-elementi tad-data għaċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858 fin-network tad-data tagħhom, jeħtieġ li jiġu stabbiliti arranġamenti prattiċi għal tali emendi.
            
            
               (4)Sabiex l-awtoritajiet tal-approvazzjoni tat-tip, l-awtoritajiet tas-sorveljanza tas-suq u l-awtoritajiet tar-reġistrazzjoni tal-Istati Membri kif ukoll il-manifatturi jkunu jistgħu jippreparaw għall-applikazzjoni tar-regoli l-ġodda introdotti b’dan ir-Regolament, jenħtieġ li d-data tal-applikazzjoni tiġi differita.
            
            
               (5)Il-miżuri previsti f’dan ir-Regolament huma skont l-opinjoni tal-Kumitat Tekniku – Vetturi bil-Mutur (TCMV),
            
            
               ADOTTAT DAN IR-REGOLAMENT:
            
            
               Artikolu 1
               Il-mezzi ta’ skambju tad-data
            
            
               1.Il-manifattur għandu jagħmel disponibbli verżjoni elettronika taċ-ċertifikat ta’ konformità f’konformità mal-format u l-istruttura tal-elementi tad-data u l-messaġġi standardizzati stabbiliti fl-Artikolu 2 permezz ta’ kwalunkwe punt ta’ aċċess nazzjonali tas-Sistema ta’ Informazzjoni Ewropea tal-Liċenzji tal-Vetturi u tas-Sewqan (EUCARIS) fl-Unjoni lill-awtorità tal-approvazzjoni tat-tip li tkun tat l-approvazzjoni tat-tip ta’ vettura sħiħa.
            
            
               2.L-awtorità tal-approvazzjoni għandha tuża l-EUCARIS bħala l-mezz ta’ skambju tad-data taċ-ċertifikat ta’ konformità bħala data strutturata f’format elettroniku imsemmi fil-punt (c) tal-Artikolu 37(8) tar-Regolament (UE) 2018/858.
            
            
               Artikolu 2
               Format bażiku u struttura tal-elementi tad-data u messaġġi standardizzati
            
            
               1.Il-format u l-istruttura tal-elementi tad-data taċ-ċertifikati ta’ konformità f’format elettroniku u l-messaġġi użati fl-iskambju, imsemmija fil-punt (a) tal-Artikolu 37(8) tar-Regolament (UE) 2018/858, għandhom ikunu bbażati fuq l-istruttura u l-prinċipji tal-iskema Extensible Markup Language (XML).
            
            
               2.Il-manifattur u l-awtorità tal-approvazzjoni għandhom jużaw il-messaġġi standardizzati tal-Informazzjoni Inizjali dwar il-Vettura (IVI) żviluppati mill-parti maħtura tal-EUCARIS għat-tħaddim, għall-iskambju taċ-ċertifikati ta’ konformità bħala data strutturata f’format elettroniku.
            
         
         
            
               3.Il-messaġġi IVI għandhom jinkludu l-elementi kollha tad-data taċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858.
            
            
               Artikolu 3
               Proċedura għall-emendar tal-elementi tad-data
            
            
               1.Wara konsultazzjoni mal-Forum għall-Iskambju ta’ Informazzjoni dwar l-Infurzar (“il-Forum”) imsemmi fl-Artikolu 11 tar-Regolament (UE) 2018/858, il-Kummissjoni għandha tinforma lill-parti maħtura tal-EUCARIS għat-tħaddim bl-emendi għall-ispeċifikazzjonijiet tal-elementi tad-data għaċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858.
            
            
               2.Il-parti maħtura tal-EUCARIS għat-tħaddim għandha tagħmel l-emendi meħtieġa msemmija fil-paragrafu 1 għall-messaġġi IVI fi żmien tliet xhur mid-data tal-pubblikazzjoni tal-emendi għaċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858 f’Il-Ġurnal Uffiċjali tal-Unjoni Ewropea.
            
            
               3.Il-parti maħtura tal-EUCARIS għat-tħaddim għandha tippjana d-data jew id-dati tar-rilaxx tal-verżjoni emendata tal-messaġġi IVI stabbiliti f’konformità mal-paragrafu 2 f’ħarsa ġenerali annwali, u għandha tinforma lill-Forum u lill-Kummissjoni biha fil-bidu ta’ kull sena. L-għadd ta’ rilaxxi tal-messaġġi IVI għandu jkun limitat għal tnejn fis-sena.
            
            
               4.Il-Kummissjoni għandha tikkomunika l-verżjoni emendata tal-messaġġi IVI u d-dati annwali tar-rilaxx ippjanati tal-EUCARIS lill-Forum.
            
            
               5.L-awtoritajiet tal-approvazzjoni, l-awtoritajiet tas-sorveljanza tas-suq tal-Istati Membri u l-manifatturi għandhom jimplimentaw il-verżjoni emendata tal-messaġġi IVI fis-sistemi rispettivi tagħhom fi żmien 12-il xahar mid-data tal-pubblikazzjoni tal-emendi għaċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858 f’Il-Ġurnal Uffiċjali tal-Unjoni Ewropea.
            
            
               6.Iċ-ċertifikat ta’ konformità li l-manifattur jagħmel disponibbli f’konformità mal-Artikolu 1(1) għandu jkun ibbażat fuq il-messaġġi IVI l-aktar reċenti li jirriflettu l-aktar emendi reċenti għaċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858.
            
            
               7.Il-Kummissjoni għandha tiddetermina d-dati tal-applikazzjoni tal-emendi għaċ-ċertifikat ta’ konformità f’format stampat imsemmi fl-Artikolu 36(1) tar-Regolament (UE) 2018/858 billi tqis id-dati annwali tar-rilaxx ippjanati tal-messaġġi IVI.
            
            
               Artikolu 4
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2023.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 4.2.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 151, 14.6.2018, p. 1.
               
               
                  
                     (2)
                  
                        Verżjoni konsolidata tat-Trattat EUCARIS dwar Sistema ta’ Informazzjoni Ewropea tal-Liċenzji tal-Vetturi u tas-Sewqan (EUCARIS) inklużi l-emendi ffirmati mill-Partijiet fit-8 ta’ Ġunju 2017.